
הצעת חוק הביטוח הלאומי (תיקון מס' 45) 
(הכנסה מזערית), התשס"ב-2002.

היו"ר דוד טל:

	אני פותח את ישיבת ועדת העבודה והרווחה. על סדר יומנו: הצעת חוק הביטוח הלאומי (הכנסה מזערית), של חברת הכנסת ענת מאור וחברים נוספים. הגישו לנו כפי שביקשנו את לוח י' הזמני לגבי התוכנית הכלכלית שהוגשה כבר. לאחר מכן, אם הדברים ישתנו יגישו לנו את הלוח הקבוע. בינתיים בלוח שנמסר לנו יש מספר תיקונים שאני ארצה שהיועצת המשפטית של הוועדה תאמר לוועדה. הצעת החוק הזאת דורבנה וקודמה כדי לייתר את הבג"ץ שהוגש. אני פונה אליך, חברת הכנסת מאור, כדי להסיר את הבג"ץ שהוגש נגד ביטוח לאומי, הגם שזכותכם להגיש כל בג"ץ שתרצו. 

ענת מאור:

	אני מאוד מברכת על כך שבסוף זה לא החוק המקורי שלי, אלא משהו שגורם לצמצום אי השיוויון במדינה כולה, זאת למרות שלכ-50% מהקיבוצים זה לא נותן מענה למה שהיה בחוק המקורי. בשיקול הכללי אין לי ספק שהלכנו בכיוון הנכון. 

היו"ר דוד טל:

	היוזמה היא של היועצת המשפטית של הוועדה.

ענת מאור:

	ברכות ליועצת המשפטית של הוועדה. אני חסידה קטנה של בג"ץ בהליכה גורפת. אין לי ספק שטוב יהיה אם נסתדר קודם. לו מנכ"ל הביטוח הלאומי היה רוצה לעשות את זה בתקנות  מיד אחרי החוק המקורי, הוא היה יכול  והיה צריך לעשות את זה.

	הבנתי מהיועצת המשפטית ומהיושב-ראש שאי אפשר להתעסק בנושא התחולה בחקיקה. אני חושבת שביטוח לאומי יחד עם התנועה הקיבוצית צריכים להגיע להסדר על כל הנושא של  הרטרואקטיביות, כי מה שנגרם לקיבוצים נשאר בעינו. 

ג'ודי וסרמן:

	התקבלו כמה הערות לגבי המספרים בלוח י'. בפרט 2: מקף, מקף ו0.25 במקום 0.26. בפרט מספר 1: 0.87, 0.78, מקף, 0.35, 0.35 ו0.56 במקום 0.58 וכו'. בפרט 4: 0.64, 0.64, מקף, 0.64 ו0.39 במקום 0.38. בשורה האחרונה של זיקנה ושאירים, במספר האחרון בצד שמאל צריך להיות 0.25 במקום 0.26. בשורה 8: 1.94, 1.76 ו1.95. בלוח השני בשורה הראשונה: 0.86, 0.78 , מקף, 0.35. בשורה השנייה בפרט 2: מקף, מקף, 0.25 במקום 0.26 . בשורה ה-8: 1.92, 1.76 ו1.95 במקום 1.96. הממשלה ביקשה שנשלב בלוח הזה איזו שהיא השמטה שנפלה בתוכנית הכלכלית. היה לוח י' החדש בתוכנית הכלכלית שנשמט ממנו איזה שהוא טור.

גיא קריגר:

	זה פיצול של הטור של החלק העולה על מחצית השכר הממוצע.

ג'ודי וסרמן:

	שמתייחס למבוטח שאינו עובד ואינו עובד עצמאי. גם לגבי עובד ועובד עצמאי לא היה קודם פיצול ועכשיו לאור התיקון הזה יש צורך בפיצול.



היו"ר דוד טל:

	וזה לא משפיע על מהות החוק.

ג'ודי וסרמן:

	זה תיקון טכני. 

היו"ר דוד טל:

אנחנו נאמץ את זה לפי מה שמשרד האוצר הגיש לנו. חברת הכנסת מאור ניסתה להחיל על זה את הרטרואקטיביות. הסבירו לה היועצים המשפטיים שזה בלתי אפשרי. נוצר איזה שהוא מצב שאנחנו ניכנס לרטרואקטיביות לפרק זמן קצר ביותר. אני מבקש מהיועצים המשפטיים לתת פתרון כך שלא ייוצר מצב של רטרואקטיביות. אם יהיה פה מצב של רטרואקטיביות אז מי שאני מקל עליו לא יבוא בטענות, אבל מי שאני מכביד עליו יכול לבוא בטענה על כך שאני מכביד עליו. 

רות הורן:

	אני רוצה להביע התנצלות כי כנראה שטעויות ההגהה האלה נעשו בלשכה המשפטית. היושב-ראש הסביר את הבעיה. יש כאן דברים שבהם אנחנו מקלים עם האוכלוסייה מעוטת ההכנסות שאיתה אין לנו את הבעיה של הרטרואקטיביות. אני מניחה שהם יקבלו את זה בברכה ואיש לא יתקוף את זה. הקושי שלנו הוא עם אלה שנדרשים לשלם יותר. הקושי האחר שלנו הוא שאנחנו לא יכולים להפעיל משהו באמצע חודש. 

היו"ר דוד טל:

	האם אני אוכל לתת את זה מהרבעון הבא כאשר אתם תתחשבנו עם הקיבוצים רטרואקטיבית מהיום?

ג'ודי וסרמן:

	הלוח יחול לגבי כל אוכלוסיית מדינת ישראל מאותו רגע..

היו"ר דוד טל:

	אמרתי בישיבה הקודמת שאני מצפה שישבו אנשי הביטוח הלאומי יחד עם הקיבוצים כדי להגיע לאיזה שהם הסדרים כאלה או אחרים. הכל יחול על כלל החברה במדינת ישראל מהיום בעוד 3 חודשים. האם זה אפשרי שבמסגרת ההתחשבנויות שלכם עם הקיבוצים אתם תעשו את זה רטרואקטיבי מהיום?

רות הורן:

	עשייה כזו היא פשוט בלתי אפשרית. יחזקאל לביא, שאחראי על הנושא הזה, אמר שהוא יכול לעשות את זה מה-1 לאוגוסט.  

היו"ר דוד טל:

	לכולם.

רות הורן:

	אנחנו נבקש הוראה שזה ייעשה בדרך של התחשבנות מאוחרת.



היו"ר דוד טל:

	החוק נכנס לתוקף ב-1 לאוגוסט. כולם מפסידים חודש ימים. 

ג'ודי וסרמן:

	הנוסח שמונח היום אומר שלוח י' השני, שהוא לתקופה זמנית, יחול בתקופה הקובעת, שזאת אותה התקופה שנקבעה בתוכנית החירום הכלכלית, כלומר מיולי 2002 עד סוף 2003. צריך לשנות את מועד התחילה של התיקון הזה. אני בספק אם אני אוכל להיתלות במועדים הקבועים בתוכנית הכלכלית, כי בדרך הזאת אם יאריכו את התוכנית הכלכלית גם הלוח הזמני שנמצא פה יתארך בהתאמה ולא יהיה צורך בתיקוני חקיקה ספציפייים. צריך יהיה לעשות התאמה ולקבוע שהתקופה הקובעת של הלוח הזמני לא יהיה מ-1 ליולי אלא מ-1 לאוגוסט. 

היו"ר דוד טל:

	אנחנו אומרים שזה יהיה מ-1 באוגוסט עד תום תקופת התוכנית הכלכלית. 

ג'ודי וסרמן:

	התקופה הקובעת היא התקופה הקובעת כמשמעותה בסעיף 8 לתוכנית הכלכלית. 

גיא קריגר:

	אפשר להשאיר את ההגדרה הזאת כמו שהיא.

היו"ר דוד טל:

	מבחינה משפטית זה בסדר?

ג'ודי וסרמן:

	נעשה את המאמץ. אם לא - זה יעמוד באופן עצמאי. נוצר פה צורך בלוח נוסף. החליפו את לוח י' הקיים בחוק שהיה עד ה-1 ביולי. עכשיו אנחנו אומרים שזה לא מה-1 ליולי אלא מה-1 לאוגוסט. נוצר לנו פרק זמן של חודש שלגביו יחול הלוח שבתוכנית הכלכלית.

רות הורן:

	אפשר לומר שהאמור בטור החסר יחול מ-1 ליולי. 

ג'ודי וסרמן:

	אבל זה לא רק הטור החסר.

ענת מאור:

	זה שזה יתחיל באוגוסט זה דבר מאוד חשוב בעיני. בנוגע לרטרואקטיביות אנחנו מדברים על 3 שנים. 

רות הורן:

	אנחנו נעשה את הלוח מ-1 לאוגוסט עד סוף התקופה הקובעת. צודקת היועצת המשפטית שאומרת לא לקבוע תאריך, כי אין לדעת מתי יהיה סוף התקופה. 

ג'ודי וסרמן:

	קובעים עד סוף 2003. זה בדומה לתאריך שקבוע בתוכנית הכלכלית.

רות הורן:

	לא צריך לנקוב בתאריך.

ג'ודי וסרמן:

	אני אבדוק לאור התיקונים אם זה עדיין אפשרי. 

לאה אחדות:

	כל הפער ביחס לשינוי הזה הוא 0.06%. לא עשינו קודם הערכה אבל מדובר בפער מאוד קטן. 

היו"ר דוד טל:

	עדיין מבחינה משפטית אני רוצה שזה יהיה סגור.

ג'ודי וסרמן:
	
	מה ההצעה לגבי חודש יולי?

רות הורן:

	אני מציעה לומר שהטור, שאפשר להגדיר את שמו, שמתייחס לעובד בלוח הזה שחל מ-1 לאוגוסט יהיה בתחולה מ-1 ליולי.

ג'ודי וסרמן:

	לגבי מבוטח שאינו עובד ואינו עובד עצמאי?

רות הורן:

	יש לו הגדרה. 

ג'ודי וסרמן:

	זה ייכנס ללוח י'?

לאה אחדות:

	כן. 

היו"ר דוד טל:

	גיא, אתה חושב שזה אפשרי מבחינה משפטית?

גיא קריגר:

	זה מאוד מסורבל, אבל אין ברירה.

ג'ודי וסרמן:

	מבחינה משפטית ועניינית נשאר לוח י' רק לחודש יולי 2002, כי מחודש אוגוסט יש לנו את הלוח הזה. מבחינה משפטית יש לנו לוח לחודש בלבד.

שי סומך:

	אני חושב שעדיף למנוע את הרטרואקטיביות על ידי אישור של לוח לחודש.

ג'ודי וסרמן:

	זה אומר שצריך לעשות לוח שלישי מתוקן של לוח י' לחודש.

רות הורן:

	אפשר לעשות לוח לחודש או לעשות תיקון ללוח.

היו"ר דוד טל:

	מה המשמעות של הדבר?

רות הורן:
	
	הכל אותו דבר. זאת רק שאלה של ניסוח. 

ג'ודי וסרמן:

	הפתרון המהותי הוא אותו פתרון. השאלה היא אם זה יהיה בדרך של תיקון כל לוח י' לחודש ופרסומו מחדש, או הוספת טור אחד לתיקון הטעות.

היו"ר דוד טל:

	אנחנו מסמיכים את היועצת המשפטית של הוועדה, בשיתוף עם גיא, עם שי, עם רות הורן כדי לנסח את אותו טור שיהיה מ-1 ביולי עד סוף החודש, או לחלופין להוסיף את לוח י' המתוקן לחודש אחד. 

ג'ודי וסרמן:

	אנחנו נעשה מאמץ שלא יהיו 3 לוחות. 

היו"ר דוד טל:

	אנחנו נצביע על הצעת החוק עם החלופה הראשונה או החלופה השנייה, כפי שתמצא לנכון היועצת המשפטית, ולו רק שהנושא הזה יובא עד שבוע הבא להצבעה במליאה. אני מבין שכולם בעד, אין מתנגדים ואין נמנעים. אני קובע שהצעת החוק הזאת עברה בשעה טובה ובמזל טוב והיא תעלה לדיון במליאת הכנסת בשבוע הבא. תודה רבה, הישיבה נעולה.

הישיבה ננעלה בשעה 13:10
















